हॉस्टल गर्ल्स ने टोका, चोरी के टीवी रोड पर छोड़ भागे
सरदारपुराथाना क्षेत्र में फर्स्ट रोड पर गर्ल्स हॉस्टल में रहने वाली छात्राओं की सजगता से शनिवार सुबह पांच बजे शोरूम से टीवी चुरा रहे चोर भाग गए। चोर शोरूम से टीवी चुरा सवारी टैक्सी में डालने का प्रयास कर रहे थे, कि युवतियों ने पहले चोरों से पूछताछ की जवाब नहीं मिलने पर चिल्लाने लगीं तब चार टीवी को रोड पर ही छोड़ भाग गए, लेकिन तीन टीवी साथ ले गए।
सरदारपुरा थाना पुलिस ने बताया कि चौपासनी हाउसिंग बोर्ड थाना क्षेत्र के सेक्टर 11 निवासी राजकुमार लाल पुत्र पुरुषोत्तम लाल ने रिपोर्ट दी कि उसका मधुर एंटरप्राइजेज नाम से टीवी, एसी, फर्नीचर इलेक्ट्रॉनिक्स सामान का शोरूम है। शनिवार सुबह करीब पांच बजे दो चोर दुकान का शटर मोड़ अंदर घुस गए। चोर शोरूम से सात टीवी चुरा सवारी टैक्सी में डाल कर ले जाने का प्रयास कर रहे थे। इसी दौरान शोरूम के सामने स्थित गर्ल्स हॉस्टल की कुछ युवतियों को अलसुबह शोरूम से दो युवकों को सवारी टैक्सी में टीवी डालते देखने पर संदेह हुआ। इस पर उन्होंने जब उनसे पूछताछ की तो दोनों चोरों ने कोई जवाब दिया। तब युवतियों ने चिल्लाते हुए मदद की आवाज लगाई तो चोर सवारी टैक्सी में तीन टीवी डाल फरार हो गए। जल्दबाजी में चोर चार टीवी सड़क पर ही छोड़ गए।
शनिवार सुबह पुलिस गश्त दल के जाने के बाद चोरों ने दुकान में घुस वारदात को अंजाम दिया।
hin_Deva hin_Deva hin_Deva hin_Deva